送鄭使君
作者：貫休
朝代：唐

paragraphs: 刺婺廉閩動帝臺，唯將清淨作梯媒。
綠沈槍卓妖星落，白玉壺澄苦霧開。
仁愛久懸溪上月，恩光又發領頭梅。
天資劉邵龔黃筆，神助韓彭衛霍才。
古驛劒江分掩映，畫旗花舫下喧豗。
鳳麟帟幕芙蓉坼，洞壑清威霹靂來。
禮樂封疆添禮樂，塵埃時節勿塵埃。
荔支花下驅千騎，薝葡林中禮萬迴。
視事蠻奴磨玉硯，邀賓海月射金杯。
謳歌合合千門樂，鼙角雄雄一閣雷。
君父恩深頭早白，子孫榮襲日難陪。
東陽緇素如何好，空向生祠祝上台。